
Referat de aprobare
privind actualizarea contravalorii alocației valorice a normei de hrană acordate personalului Compartimentului Poliția Locală al Primăriei comunei Cornetu, județul Ilfov

      Potrivit Legii Poliţiei Locale nr. 155/2010, republicată, cu modificările şi completările ulterioare, poliţia locală se înfiinţează în scopul exercitării atribuţiilor privind apărarea drepturilor şi libertăţilor fundamentale ale persoanei, a proprietăţii private şi publice, prevenirea şi descoperirea infracţiunilor, în următoarele domenii: 
a) ordinea şi liniştea publică, precum şi paza bunurilor; 
b) circulaţia pe drumurile publice; 
c) disciplina în construcţii şi afişajul stradal; 
d) protecţia mediului; 
e) activitatea comercială; 
f) evidenţa persoanelor; 
g) alte domenii stabilite prin lege. 
   Poliţia locală se organizează şi funcţionează, prin hotărâre a autorităţii deliberative a administraţiei publice locale, ca un compartiment funcţional în cadrul aparatului de specialitate al primarului/primarului general sau ca instituţie publică de interes local, cu personalitate juridică.
   Având în vedere prevederile:
- art. 35^1 alin. (1) din Legea poliţiei locale nr. 155/2010, republicată, cu modificările şi completările ulterioare: “Autorităţile administraţiei publice locale pot acorda în limita bugetului aprobat, prin hotărâre a consiliului local, norma de hrană personalului poliţiei locale conform prevederilor Ordonanţei Guvernului nr. 26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, republicată, cu modificările şi completările ulterioare.”
- art. 2 alin. (1) din Hotărârea Guvernului nr. 171/2015 privind stabilirea metodologiei şi a regulilor de aplicare a drepturilor prevăzute la art. 35^1 alin. (1) din Legea poliţiei locale nr. 155/2010, cu modificările şi completările ulterioare: “Consiliul local poate aproba, prin hotărâre, acordarea normei de hrană pentru personalul poliţiei locale, în limita bugetului aprobat, conform prevederilor Ordonanţei Guvernului nr. 26/1994 privind drepturile de hrană, în timp de pace, ale personalului din sectorul de apărare naţională, ordine publică şi siguranţă naţională, republicată, cu modificările şi completările ulterioare, şi ale prezentei hotărâri.”
- art. 1 lit. b) din Ordinul Ministrului Dezvoltării, Lucrărilor Publice şi Administraţiei nr. 893/2023 privind actualizarea contravalorii alocaţiei valorice a normelor de hrană acordate personalului poliţiei locale, conform prevederilor Hotărârii Guvernului nr. 171/2015 privind stabilirea metodologiei şi a regulilor de aplicare a drepturilor prevăzute la art. 35^1 alin. (1) din Legea poliţiei locale nr. 155/2010, cu modificările şi completările ulterioare: 
“Articolul 1
Începând cu data intrării în vigoare a prezentului ordin, contravaloarea alocaţiei valorice a normelor de hrană acordate personalului poliţiei locale, conform prevederilor Hotărârii Guvernului nr. 171/2015 privind stabilirea metodologiei şi a regulilor de aplicare a drepturilor prevăzute la art. 35^1 alin. (1) din Legea poliţiei locale nr. 155/2010, este:
(…)
b) norma nr. 6, potrivit anexei nr. 1 la Ordonanţa Guvernului nr. 26/1994, republicată, cu modificările şi completările ulterioare - 48 de lei/zi;
(…)”,
	

         În conformitate cu cele menționate mai sus am inițiat proiectul de hotărâre pe care îl supun spre dezbatere și adoptare Consiliului Local Cornetu.

